فیصل فاروقی

فیصل فاروقی ایک ہندوستانی ٹیکنالوجی کاروباری شخصیت اور سرمایہ کار ہیں۔ وہ MouthShut.com کے بانی اور چیف ایگزیکٹو آفیسر ہیں، جو صارفین کے جائزوں اور درجہ بندی کا ایک پلیٹ فارم ہے، جس کا آغاز 2000ء میں ہوا تھا۔

فاروقی کا بھارتی ٹیکنالوجی کے شعبے میں کام زیادہ تر صارفین کے تیار کردہ مواد، ڈیٹا کی رازداری اور قابلِ توسیع انفراسٹرکچر پر مرکوز رہا ہے۔ انھوں نے Zarca Interactive کی بھی مشترکہ بنیاد رکھی، جو Sogolytics اور K12Insight کی ذیلی (پیرنٹ) کمپنی ہے اور وہ زرعی ٹیکنالوجی کے پلیٹ فارم DeHaat میں ابتدائی سرمایہ کاروں میں بھی شامل رہے ہیں۔

سنہ 2015ء میں وہ سپریم کورٹ آف انڈیا میں ایک مقدمے کے درخواست گزاروں میں شامل تھے، جس کے نتیجے میں انفارمیشن ٹیکنالوجی ایکٹ کی دفعہ 66A کو کالعدم قرار دیا گیا۔ وہ معروف اداکار دلیپ کمار کے ترجمان بھی رہے اور ان کی زندگی اور فنی زندگی پر ایک سوانحی کتاب بھی لکھی۔

 ابتدائی و تعلیمی زندگی 
فیصل فاروقی ممبئی میں ادریس فاروقی اور طاہرہ فاروقی کے ہاں پیدا ہوئے اور دس بہن بھائیوں میں سب سے چھوٹے ہیں۔ ان کے والد ایک کسان گھرانے سے تعلق رکھتے تھے جن کے آبا و اجداد نے 1857ء میں برطانوی راج کے خلاف بغاوت میں حصہ لیا تھا۔ بعد ازاں انھوں نے ممبئی میں بیکریوں کا کاروبار قائم کیا۔

انھوں نے سینٹ اسٹینسلس ہائی اسکول، باندرہ میں تعلیم حاصل کی اور جئے ہند کالج، ممبئی سے ہائر سیکنڈری مکمل کی۔ بعد ازاں وہ امریکا منتقل ہوئے جہاں انھوں نے بینگہمٹن یونیورسٹی سے انفارمیشن سسٹمز اور فنانس میں بیچلر کی ڈگری حاصل کی۔ یونیورسٹی میں تعلیم کے دوران وہ فیکلٹی سینیٹ کمیٹی اور اسٹوڈنٹ گورنمنٹ کے رکن رہے اور کیمپس اخبار پائپ ڈریم کے ٹیکنالوجی ایڈیٹر بھی رہے۔

فاروقی کو اسکولی زندگی ہی کے زمانے میں کمپیوٹنگ سے دل چسپی ہو گئی تھی۔ 1988ء میں انھیں ممبئی کے چھترپتی شیواجی مہاراج ٹرمینس ریلوے اسٹیشن پر کمپیوٹرائزڈ ریلوے ریزرویشن سسٹم دیکھنے کا موقع ملا، جس نے انھیں پروگرامنگ سیکھنے پر ابھارا۔ انھوں نے کیسیو ایس ایف–3500 ڈیجیٹل ڈائری پر بیسک زبان میں تجربات شروع کیے، بعد ازاں اسکول میں ایک آئی بی ایم سے مطابقت رکھنے والے پی سی تک رسائی حاصل کی اور ڈی بیس فور جیسے ڈیٹابیس ٹولز کے ساتھ کام کیا، جہاں انھوں نے اپنے ایک خاندانی فرد کے لیے جراحی ریکارڈز کے انتظام کا ایک نظام تیار کیا۔ انھوں نے ایم ایس ڈاس اور یونکس ماحول میں بھی کام کیا اور کوبول سمیت دیگر ابتدائی پروگرامنگ زبانیں سیکھیں۔

 عملی زندگی 
گریجویشن کے بعد انھوں نے امریکن مینجمنٹ سسٹمز میں ٹیلی کمیونیکیشن کنسلٹنٹ کے طور پر کام شروع کیا۔ سنہ 2000ء میں وہ بھارت واپس آئے اور MouthShut.com کی بنیاد رکھی، جو مصنوعات اور خدمات کے صارفین کے جائزوں پر مبنی ایک پلیٹ فارم ہے۔ MouthShut نے رکشوں پر اشتہارات کے تصور کو مقبول بنایا۔

سنہ 2001ء میں انھوں نے ’’Dial-the-CEO‘‘ پروگرام شروع کیا، جس میں صارفین براہِ راست کمپنی کے سی ای اوز سے بات کر سکتے تھے۔

سنہ 2011ء میں انھوں نے Dealface.com کا آغاز کیا، جو صارفین کو مقامی کاروباروں سے جوڑتا تھا اور ایس ایم ایس-کوپن فراہم کرنے والی پہلی ویب گاہ تھی۔ بعد میں Dealface کو MouthShut میں ضم کر دیا گیا۔

وہ اداکار دلیپ کمار کے ترجمان بھی رہے۔ ان کے خاندان کے دلیپ کمار سے طویل عرصے سے قریبی تعلقات رہے ہیں۔ اداکار کی زندگی کے آخری ایام میں فیصل فاروقی میڈیا کو ان کی صحت سے متعلق تمام تازہ معلومات فراہم کرتے رہے۔ سنہ 2006ء میں انھیں بہترین یوتھ ویب گاہ کے لیے مانتھن ایوارڈ سے نوازا گیا۔ سنہ 2015ء میں متعدد انٹرویوز کے دوران انھوں نے نیٹ نیوٹرلٹی (شبکہ جاتی غیر جانب داری) کی حمایت کا اظہار کیا۔ سنہ 2017ء کے ایک انٹرویو میں فاروقی نے بھارت کے وقت کے نظام میں 30 منٹ کی تبدیلی کی حمایت کی۔

دلیپ کمار پر ان کی سوانحی یادداشت ”In The Shadow of a Legend: Dilip Kumar“ کے عنوان سے 7 جولائی 2022ء دلیپ کمار کی پہلی برسی کے دن شائع ہوئی۔

 آٹو رکشہ اشتہارات 
فیصل فاروقی کو آٹو رکشاؤں کو اشتہارات اور عوامی ذرائع ابلاغ کے ایک مؤثر وسیلے کے طور پر متعارف کرانے کا سہرا دیا جاتا ہے۔ انھوں نے سنہ 2001ء میں اپنے اسٹارٹ اپ MouthShut.com کی تشہیر کے لیے آٹو رکشاؤں کے پچھلے حصے (ہُڈ) استعمال کیے۔

 آزادی اظہار 
انٹرنیٹ پر آزادی اظہار کے ایک سرگرم حامی کے طور پر فیصل فاروقی نے انفارمیشن ٹیکنالوجی رولز (2011ء) کو چیلنج کرتے ہوئے سپریم کورٹ آف انڈیا میں ایک رِٹ پٹیشن دائر کی۔ سپریم کورٹ نے اپنے فیصلے میں انفارمیشن ٹیکنالوجی ایکٹ کی دفعہ 66A کو غیر آئینی قرار دیتے ہوئے کالعدم کرنے کی ہدایت دی، جبکہ ایکٹ کی متعدد دیگر دفعات کی تشریح کو محدود (read down) کر دیا۔

 بورڈ رکنیت 
 بورڈ آف گورنرز، سافٹ ویئر فریڈم لا سینٹر (SFLC)
 کمیٹی رکن، غالب انسٹی ٹیوٹ، دہلی
 کنوینر، MoreSunlight
 بانی رکن، لیڈ اینجلس انویسٹمنٹ

 تصانیف 
کتب


تحقیقی مقالہ
 Application of market research towards proactive customer relationship management

 تنازعات 
پونے کے کمار بلڈرز نے فیصل فاروقی اور MouthShut.com کو قانونی نوٹس بھیجا اور اپنی بابت MouthShut.com پر شائع ہونے والے مبینہ جعلی جائزوں کے سبب 2000 کروڑ روپے ہرجانے کا مطالبہ کیا۔

انسٹی ٹیوٹ آف مینجمنٹ اینڈ ٹیکنیکل اسٹڈیز نے بھی فیصل فاروقی کو MouthShut پر ادارے کے خلاف شائع ہونے والے مبینہ جعلی جائزے کے سلسلے میں قانونی نوٹس ارسال کیا۔ ادارے کا الزام تھا کہ یہ جائزے اس کی ساکھ کو نقصان پہنچانے کے ارادے سے تحریر کیے گئے تھے۔

 آئی ٹی ایکٹ / دفعہ 66A 
سنہ 2013ء میں فیصل فاروقی ان سرکردہ درخواست گزاروں میں شامل تھے جنھوں نے انفارمیشن ٹیکنالوجی ایکٹ کی دفعہ 66A کو سپریم کورٹ آف انڈیا میں ایک درخواست کے ذریعے چیلنج کیا۔ سنہ 2015ء میں سپریم کورٹ نے دفعہ 66A کو غیر آئینی قرار دیتے ہوئے کالعدم کر دیا، جبکہ ایکٹ کی متعدد دیگر دفعات کے اطلاق کو محدود (dilute) کر دیا گیا۔

فیصل فاروقی کی کمپنی MouthShut کو مجموعی طور پر 790 ٹیک ڈاؤن نوٹس، 240 قانونی نوٹس اور 11 عدالتی مقدمات کا سامنا کرنا پڑا۔ جس کے نتیجے میں فاروقی اور MouthShut.com نے انٹرمیڈیئری گائیڈ لائنز رولز 2011 کی تشریح کو محدود کرنے کے لیے سپریم کورٹ آف انڈیا سے رجوع کیا۔

سنہ 2014 میں حیدرآباد اور بنگلور میں کام کرنے والے انٹرنیٹ سروس پرووائیڈر Beam Fiber نے MouthShut.com تک رسائی مسدود کر دی۔ فیصل فاروقی نے اس اقدام کو غیر قانونی قرار دیتے ہوئے اسے چیلنج کیا، جس کے بعد Beam Fiber نے معذرت کے ساتھ ویب گاہ کی رسائی بحال کر دی۔

 فلاحی سرگرمیاں 
فیصل فاروقی”طاہرہ و ادریس فاروقی فاؤنڈیشن“ کے بانی ٹرسٹی ہیں، جو ایک خاندانی فلاحی ادارہ ہے اور تعلیم، صحت، صاف پانی اور دیہی ترقی کے شعبوں میں مختلف منصوبوں کی سرپرستی کرتا ہے۔ کووڈ-19 وبا کے دوران اس فاؤنڈیشن نے وسائل تک محدود رسائی رکھنے والی برادریوں میں ادویات اور اشیائے ضروریہ تقسیم کیں۔

 اعزازات و خطابات 
 برطانوی ہائی کمیشن کی جانب سے ینگ لیڈرز کی فہرست میں شامل 50 بھارتی شخصیات میں شمار کیا گیا۔
 اکیسویں صدی کے ابتدائی بھارتی ڈاٹ کام بانیوں میں شامل کیے گئے۔
 بھارتیہ جنتا پارٹی کی جانب سے ’’ڈاکٹر کلام اسٹارٹ اپ ایوارڈ‘‘ سے نوازے گئے۔

 حوالہ جات 

زمرہ:بقید حیات شخصیات
زمرہ:بھارتی فعالیت پسند
زمرہ:ممبئی کی کاروباری شخصیات
زمرہ:غیر موجود تاریخ پیدائش (بقید حیات شخصیات)